recursal/SuperWikiNEXT-32B huggingface dataset:
**Diffuusi vasta-aurinkokaari** (myös **Greenlerin vasta-aurinkokaari**) on harvinainen halomuoto. Se yleensä näkyy vasta-aurinkopisteestä lähtevänä viuhkana, ristinä, pilarina tai vain vasta-aurinkona.

Diffusi vasta-aurinkokaari syntyy useista valon kuluista pylväsasentoisissa jääkiteissä, eli kiteissä, joiden pääakseli on vaakatasossa. Valon pääasiallisten kahden reitin mukaan halo jaetaan kahteen osamuotoon, diffuusi-A:han ja B:hen eli Greenlerin ja Tränklen vasta-aurinkokaareen. Aina yhtä aikaa taivaalla näkyvien kaarten erottaminen toisistaan on mahdotonta useilla auringon korkeuksilla, mutta niiden ulkomuoto eroaa toisistaan, vaikka ne ovatkin päällekkäin.

Diffuusin vasta-aurinkokaaren voi yläpilvissä havaita Suomessa keskimäärin noin kerran kymmenessä vuodessa, lumitykkien jääsumuissa useamminkin. Havaitsemisen mahdollisuudesta kertovat kirkkaat 22 ja 46 asteen sivuavat kaaret, jotka muodostuvat samoista jääkiteistä.

Ilmiön esittelivät uusien simulaatioiden perusteella vuonna 1987 Robert Greenler ja Eberhard Tränkle. Havaintoja vasta-aurinkopisteen kaarista ja pilareista oli tehty jo aiemmin, ja ne saivat selityksen tästä ilmiöstä.

Katso myös
----------

* Haloilmiö

Lähteet
-------

1. 1 2 3  Riikonen, Marko: *Halot – Jääkidepilvien valoilmiöt*, s. 80–81. Tähtitieteellinen yhdistys Ursa, 2011. ISBN 978-952-5329-89-6.
2. ↑  Pekkola, Marko & Sillanpää, Mika & Ruoskanen, Jukka: *Valkean taivaan vieraat*, s. 62–63. Tähtitieteellinen yhdistys Ursa, 1999. Teoksen verkkoversio (PDF).  (Arkistoitu – Internet Archive)
**Massigui** on maalaiskunta ja sen keskuskylä Koulikoron alueen Dioïlan piirissä Malissa. Se sijaitsee 80 kilometriä Dioïlasta etelään. Kunnassa on 54 300 ja kylässä 6 400 asukasta (vuonna 2009, väestönlaskenta).

Massiguin kunta rajoittuu pohjoisessa Dioïlan piirin Kémékafon ja N’Golobougoun, idässä Bancon ja Niantjilan, etelässä Sikasson alueen Bougounin piirin Wolan ja Sanson ja lännessä Domban kuntiin. Maisemaa leimaavat tasangot ja kukkulat. Seutu kuuluu Sudanin vyöhykkeeseen. Kasvillisuus on metsä- ja heinäsavannia.

Kuntaan kuuluu 47 kylää. Asukkaat ovat etupäässä bambaroita. Lisäksi on fulbeja, soninkeja, miniankoja ja moseja.

Massiguin kautta kulkee Koulikoron ja Norsunluurannikon rajan välinen maantie RN30. Paikallisia elinkeinoja ovat maanviljely, karjanhoito, kalastus, keräily, käsityöammatit ja kaupankäynti. Tärkeimmät viljelykasvit ovat hirssi, durra, maissi, riisi sekä myytäväksi kasvatettavat puuvilla, maapähkinä ja hibiskus. Kotieläimiä ovat naudat, lampaat, vuohet, aasit ja siipikarja. Alueelta viedään paljon polttopuuta Bamakoon.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 30.3.2018.
2. ↑  Région de Koulikoro: Carte de référence *reliefweb.int*. Viitattu 7.7.2018.
3. ↑  Région de Sikasso: Carte de référence *reliefweb.int*. Viitattu 7.7.2018.
4. 1 2 3  Plan de sécurité alimentaire: Commune rurale de Massigui 2008-2012 *aec.msu.edu*.  2008.  Arkistoitu 13.6.2010. Viitattu 7.7.2018.
5. ↑  Augmentation de la production maraichere en faveur des femmes de l’association Benkadi de Mansara *alcid.org*.  Arkistoitu 7.7.2018. Viitattu 7.7.2018.
**Puutarhasuunnittelu** on yksi arkkitehtuurin alalaji, jossa suunnitellaan esimerkiksi puutarhojen toimintoja ja kasvillisuutta. Oman puutarhansa voi suunnitella ja rakentaa kokonaan itse tai antaa kaiken tai vaan osan ammattilaisten hoitoon. 

Suunnittelussa huomioitavia asioita on puutarhan käyttötarkoituksen ja asukkaiden toiveiden lisäksi talon asukkaiden elämäntilanne: asuuko siellä vaikkapa lapsia tai huonosti liikkuvia vanhuksia. Joka pihassa siis pitäisi huomioida tontille tulevan ajotien paikka, lasten leikkipaikkojen sijainti, mahdolliset pyykinkuivatus- ja matontamppaustelineet. Onnistunein ratkaisu saadaan yleensä aikaan kun puutarha suunnitellaan samaan aikaan kuin talokin.

Suunnittelussa onkin tärkeintä aloittaa juuri eri toimintojen sijoittelusta, kasvit kannattaa valita vasta sen jälkeen. Maasto on tärkeää ottaa kasvien valinnassa huomioon: esimerkiksi kuivalle harjumaalle eivät sopeudu samat kasvit, joille luonnollinen ympäristö on kosteassa kuusimetsässä. Kasvien pitäisi myös muuten sopia ympäristöön: vanhojen talojen pihoille sopivat erilaiset kasvit kuin nykyaikaisen tiilitalon pihaan. Sellaista puutarhaa ei pysty suunnittelemaan, mikä ei vaatisi säännöllistä hoitoa. Esimerkiksi puita ja pensaita pitää leikata, etteivät ne pääse varjostamaan liikaa. Talvi pitää myös ottaa huomioon, että miltä kasvit näyttävät talvella ja että Suomessa tulee paljon lunta. Kaavoitus vaikuttaa myös puutarhoihin: asemakaavassa on voitu määritellä esimerkiksi aidan korkeus ja väri.

Pihasta tehdään yleensä ainakin asemapiirros, joka esittelee muun muassa talon sijainnin tontilla ja tärkeimpiä korkeuslukuja. Erilaisia karttoja ja kuvia piirretään olemassa olevista rakenteista (tiet, kaapelit, valaisimet, kasvillisuus...) ja uusista asioista (esimerkiksi istutukset). Joitakin yksityiskohtaisia kuvia voidaan piirtää esimerkiksi päällystettävistä alueista. Piirustusten lisäksi suunniteltaessa tehdään myös kirjallinen työselitys, kustannusarvio, taimi- ja tarvikeluettelot.

Katso myös
----------

* Japanilainen puutarha
* Maisemapuutarha
* Hyötypuutarha
* Metsäpuutarha
* Kivikkopuutarha

Lähteet
-------

1. 1 2 3  Pentti Alanko, Taina Koivunen, Elina Regårdh ja Meeri Saario: Suomalainen piha ja puutarha. Gummerus 2002.
2. 1 2  Pentti Alanko: Kotipuutarhurin opas. WSOY 1993.

Kirjallisuutta
--------------

* Alanko, Pentti ym.: *Suomalainen piha ja puutarha: Puutarhan suunnittelu ja rakentaminen, koristekasvit, hyötypuutarha*. Toimittanut Soile Tapola. Helsinki Jyväskylä: Gummerus, 1999 (8. painos 2006). ISBN 951-20-5164-8.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Puutarhasuunnittelu**.
* Kasviryhmien suunnittelusta (Arkistoitu – Internet Archive)
* Viheraluerakentajien sivu puutarhan suunnittelusta ja rakentamisesta
* Rakennusperintö.fi artikkeli: Omalla pihalla - omavaraisviljelyä, tyyppimalleja ja ekoajattelua (Arkistoitu – Internet Archive)
**My Dream** on maltalaisen laulajan Thea Garrettin esittämä kappale, jolla Garrett edusti maataan vuoden 2010 Eurovision laulukilpailussa. Kappale valittiin Maltan edustuskappaleeksi 20. helmikuuta pidetyssä *GO Malta EuroSong 2010* -laulukilpailun finaalissa, jossa kappale oli sekä raatien että puhelinäänestäjien suosikki.

Kappale kilpaili Eurovision laulukilpailun ensimmäisessä semifinaalissa 25. toukokuuta. Kappale sijoittui semifinaalin 12:nneksi eikä päässyt finaaliin. Myöhemmin julkaistuista eritellyistä tuloksista selvisi, että pelkillä asiantuntijaraatiäänillä kappale olisi sijoittunut semifinaalin seitsemänneksi ja päässyt finaaliin, mutta pelkillä puhelinäänillä kappale olisi jäänyt semifinaalin 12:nneksi eikä olisi päässyt finaaliin.

Kappalelista
------------

1. "My Dream" – 03:00
2. "Holma" (maltankielinen versio)  – 03:00
3. "My Dream" (Dance Mix)  – 03:12
4. "My Dream" (karaokeversio)  – 03:00
5. "My Dream" (instrumentaaliversio) – 03:00

Lähteet
-------

* 

### Viitteet

1. ↑  GO Malta EuroSong 2010 *eurovisionworld.com*. Viitattu 13.2.2022.
2. ↑  Eurovision 2010: Complete Televoting and Jury Results *wiwibloggs.com*. Viitattu 13.2.2022.
**Petri Pennanen** (s. 18. marraskuuta 1981 Kitee) on suomalainen pelaajauransa lopettanut pesäpalloilija. Hän on toiminut myös pelinjohtajana.

Pennasen pääsarjaura alkoi vuonna 2000, kun hän pelasi viisi ottelua Superpesistä Kiteen Pallon joukkueessa. Seuraavalla kaudella Pennanen lähti hakemaan vastuuta Haminan Palloilijoihin ja saikin pelata yhteensä 31 ottelua kauden aikana. Kaudeksi 2002 Pennanen palasi Kiteelle, jossa hän pelasi suuressa roolissa neljän vuoden ajan. Pääsarjauransa kolme viimeistä vuotta Pennanen vietti Puijon Pesiksessä ja Kouvolan Pallonlyöjissä. Myöhemmin hän pelasi vielä satunnaisia Suomensarjan otteluita Jyväskylän Lohessa ja Joensuun Mailassa.

Vuosina 2016-2018 Pennanen toimi Joensuun Mailan miesten edustusjoukkueen ykköspelinjohtajana ja saavutti joukkueensa kanssa yhden SM-kultamitalin ja kaksi SM-pronssimitalia. Kyseisten kausien aikana Pennanen voitti pelinjohtajana 73 ottelua ja hävisi 18 ottelua, eli hänen voittoprosenttinsa oli 80,2.

Pennanen toimi Joensuun Mailan urheilutoimenjohtajana vuoden 2021 tammikuuhun saakka ja siirtyi tämän jälkeen Itä-Suomen liikuntaopiston toimitusjohtajaksi. Elokuussa 2022 hän teki paluun pelinjohtajaksi, kun Joensuun Mailan silloinen pelinjohtaja Mikko Korhonen erotettiin tehtävästään. Pennasen johdolla joukkue voitti jäljellä olleista viidestä runkosarjaottelusta kolme, mutta kausi päättyi lopulta puolivälierävaiheeseen.

Joensuun Mailan ensimmäisellä mestaruuskaudella vuonna 2018 Pennanen palkittiin Miesten Superpesiksen Vuoden pelinjohtajana.

Lähteet
-------

1. ↑
2. ↑
3. ↑
4. ↑
5. ↑
6. ↑
**Pekka Mykkänen** on suomalainen toimittaja. Hän on työskennellyt *Helsingin Sanomissa* vuodesta 1995 lähtien ja toiminut muun muassa sunnuntai-, talous- ja ulkomaantoimituksissa. Mykkänen oli lehden kirjeenvaihtaja Kiinassa ja Aasiassa vuosina 1998–2003 ja hänelle myönnettiin SARS-uutisoinnistaan Suuri journalistipalkinto vuonna 2003. Hän oli kirjeenvaihtajana Yhdysvalloissa 2006–2010 ja Brysselissä 2016-2018. Mykkänen on julkaissut useita kirjoja kokemuksistaan kirjeenvaihtajana.

Mykkänen on koulutukseltaan filosofian maisteri. Hän opiskeli myös Harvardin yliopistossa stipendiaattina vuosina 2003–2004.

Teokset
-------

* *Kiina rynnistää huipulle*. Helsinki: Nemo, 2004. ISBN 952-5180-75-1.
* *Isonenä kurkistaa Kiinaan*. Helsinki: Nemo, 2006. ISBN 952-5613-17-8.
* *Amerikka – hiekkaan valuvia unelmia*. Helsinki: Nemo, 2011. ISBN 978-952-240-102-1.
* Mykkänen, Pekka (toim.): *Suomessa sanottua – ikimuistoisia sanoja Eino Leinosta Ruben Stilleriin*. Helsinki: Nemo, 2014. ISBN 978-952-240-254-7.

Tunnustukset
------------

* Bonnierin vuoden juttu 2003, SARS-uutisointi, Helsingin Sanomat

Lähteet
-------

1. 1 2 3 4  Mukka, Antero: Pekka Mykkänen HS:n kirjeenvaihtajaksi Brysseliin *HS.fi*.  16.10.2015. Viitattu 13.12.2022.
2. ↑  Palkitut 2003 *Suurijournalistipalkinto.fi*. Viitattu 13.12.2022.
*Hakusana "Das Leben der Anderen" ohjaa tänne. Das Leben der Anderen (kirja) käsittelee samannimistä Karri Kokon kirjaa.*

**Muiden elämä** (*Das Leben der Anderen*) on saksalainen vuonna 2006 ensi-iltansa saanut draamaelokuva, jonka on käsikirjoittanut ja ohjannut Florian Henckel von Donnersmarck. Se kertoo valtiollisen turvallisuusviraston Stasin harjoittamasta tarkkailusta Itä-Saksassa.

Elokuva sai parhaan vieraskielisen elokuvan Oscar-palkinnon vuonna 2007 ja useita muita palkintoja. Vuonna 2016 *Muiden elämä* äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen 50 parhaan ei-englanninkielisen elokuvan joukkoon.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Kapteeni Gerd Wiesler on Stasin harmaa riviagentti, joka saa 1980-luvun puolivälissä tehtäväkseen salakuunnella ja varjostaa näytelmäkirjailija Georg Dreymania. Vihje tulee ministeri Hempfiltä, joka tapailee kirjailijan asuinkumppania, näyttelijä Christa-Maria Sielandia. Kun kirjailijan ystävä tappaa itsensä, tämä alkaa salaa työstää länsisaksalaiselle *Der Spiegel* -lehdelle laajaa artikkelia DDR:n vaietuista itsemurhista, Wiesler alkaa katsoa kirjailijan toimintaa sormiensa läpi, jättää kuulohavaintonsa raportoimatta ja pelastaa myös ilmiantajaksi pakotetun Sielandin pulasta. Yhtäkkiä vuonna 1989 koko salailuun ja urkintaan perustuva järjestelmä romahtaa, ja vapaus koittaa. Dreyman jäljittää Stasi-arkistosta tuntemattomaksi jääneen hyväntekijänsä Wieslerin ja kirjoittaa tästä kirjan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Ulrich Mühe  | … |  kapteeni Gerd Wiesler
  |
|  Sebastian Koch  | … |  Georg Dreyman
  |
|  Martina Gedeck  | … |  Christa-Maria Sieland
  |
|  Ulrich Tukur  | … |  Anton Grubitz
  |
|  Thomas Thieme  | … |  ministeri Bruno Hempf
  |
|  Hans-Uwe Bauer  | … |  Paul Hauser
  |
|  Herbert Knaup  | … |  Gregor Hessenstein
  |
|  Volkmar Kleinert  | … |  Albert Jerska
  |

Lähteet
-------

1. 1 2  Avola, Pertti: Kyttääjän kääntymys *Helsingin Sanomat*.  27.10.2006. Viitattu 10.6.2017.  Vaatii tilauksen.
2. ↑  The 21st Century’s 100 Greatest Films, BBC Culture 24.8.2016.
3. ↑  The 100 greatest foreign-language films *BBC Culture*.  30.10.2018. Viitattu 14.11.2018. (englanniksi)
4. ↑  Hoikkala, Hannamari: Elämää valtakoneiston varjossa (*Muiden elämä* -elokuvan arvostelu) *Film-O-Holic.com-elokuvasivusto*.  27.10.2006. Viitattu 10.6.2017.

Aiheesta muualla
----------------

* *Muiden elämä* Internet Movie Data Base
**Stand and Sing of Zambia, Proud and Free** ("Nouse ja laula Sambiasta, ylpeänä ja vapaana") tai bembaksi "Lumbanyeni Zambia" on Sambian kansallislaulu. Laulun sävel on eteläafrikkalaisen, xhosa-heimoon kuuluneen pastori Enoch Sontongan vuonna 1897 laatimasta virrestä "Nkosi Sikelel' iAfrika" ("Jumala siunatkoon Afrikkaa"), joka on suosittu vapauslaulu kautta mustan Afrikan. Sontongan sävellys on nykyään kansallislaulu myös Tansaniassa, samoin se muodostaa osan Etelä-Afrikan kansallislaulusta. Vuonna 2005 Sambian naisasialiikkeen jäsenet ehdottivat, että laulun sanoissa esiintyvä kohta "free men" (engl. *vapaat miehet*) muutettaisiin sukupuolineutraalimmaksi, mutta muutosehdotus hylättiin perinteisen näkemyksen mukaan kyseisen kohdan sisältävän myös naisten vaikutuksen.

Englantilaiset sanat

Stand and sing of Zambia, proud and free,
Land of work and joy in unity,
Victors in the struggle for the right,
We have won freedom's fight.
All one, strong and free.
Africa is our own motherland,
Fashion'd with and blessed by God's good hand,
Let us all her people join as one,
Brothers under the sun.
All one, strong and free.
One land and one nation is our cry,
Dignity and peace 'neath Zambia's sky,
Like our noble eagle in its flight,
Zambia, praise to thee.
All one, strong and free.
Kuoro (vain kolmannen säkeistön jälkeen)

Praise be to God.
Praise be, praise be, praise be,
Bless our great nation,
Zambia, Zambia, Zambia.
Free men we stand
Under the flag of our land.
Zambia, praise to thee!
All one, strong and free.

  

Bembankieliset sanat

Lumbanyeni Zambia, no kwanga,
Ne cilumba twange tuumfwane,
Mpalume sha bulwi twa cine,
Twaliilubula.
Twikatane bonse.
Bonse tuli bana ba Africa,
Uwasenaminwa na Lesa,
Nomba bonse twendele pamo,
Twaliilubula.
Twikatane bonse.
Fwe lukuta lwa Zambia lonse,
Twikatane tubyo mutende,
Pamo nga lubambe mu mulu,
Lumbanyeni Zambia.
Twikatane bonse.
Kuoro (vain kolmannen säkeistön jälkeen)

Lumbanyeni,
Lesa, Lesa, wesu,
Apale calo,
Zambia, Zambia, Zambia.
Fwe bantungwa
Mu luunga lwa calo.
Lumbanyeni Zambia.
Twikatane bonse.

Lähteet
-------

1. ↑  ZAMBIA : Zambia National Anthem Lumbanyeni Zambia *Anthems*. National Anthems of the World Organisation (NAW). Viitattu 21.12.2020. (englanniksi)
2. 1 2  Zambia National Anthems.info. Viitattu 21.12.2020. (englanniksi)
3. 1 2  Zambia *The World Factbook*. Central Intelligence Agency (CIA). Viitattu 21.12.2020. (englanniksi)
Massiivimuovinen allastaso ja integroitu pesuallas.
Corian-massiivimuovin värivaihtoehtoja.
**Massiivimuovi** (engl. *solid surface*, "massiivipinta") on keinotekoinen komposiittimateriaali, joka valmistetaan kivijauheesta kuten marmoripölystä tai bauksiitista, sitä sitovasta akryyli- tai polyesterihartsista sekä pigmenteistä. Massiivimuovien yleisin käyttökohde on keittiöiden, laboratorioiden ja muiden kulutuskestävyyttä vaativien kohteiden työpöytälevyt ja altaat. Massiivimuovimateriaaleja myydään monilla eri tuotemerkeillä, kuten Avonite, Corian, Durat, Lyric ja Swanstone.

Massiivimuovi on nimensä mukaisesti läpeensä samaa materiaalia, ei vain pinnaltaan kuten laminaattipinnoitetut levyt. Massiivimuovi kilpailee hinnaltaan ja ominaisuuksiltaan luonnonkivestä leikattujen ja hiottujen kivitasojen kanssa. Myös sen ulkonäkö on helppo tehdä muistuttamaan kivimateriaalia, mutta värivalikoima voi olla lähes rajaton. Työtasoiksi soveltuvien valmiiden levyjen lisäksi massiivimuovista voidaan valaa tai lämpömuovata muun muassa pesualtaita, suihkualtaita ja kylpyammeita mittojen mukaan. Massiivimuovilevyjä voidaan liittää toisiinsa näkymättömin saumoin. Käytössä vahingoittunut pinta voidaan hioa uudelleen siistiksi. Massiivimuovin huono puoli on rajallinen lämmönkesto kivitasoon verrattuna.

Kvartsikomposiitti
------------------

Massiivimuovin ja massiivikiven väliin sijoittuu enemmän kiviainesta sisältävä *kvartsikomposiitti* (engl. *engineered stone*), josta 90 % on kvartsijauhetta ja 10 % sidosainetta. Sidosaine voi olla akryyliä, epoksia tai sementtiä.

Lähteet
-------

1. ↑  Solid Surface -materiaalit (Arkistoitu – Internet Archive), RT-kortti RT R-37573, toukokuu 2008, Prointerior-esitekirjasto. Viitattu 13.5.2015.
2. ↑  Materiaali, Durat-sivusto. Viitattu 13.5.2015.
3. ↑  6 Great Countertops: How to Choose the Best Material, Popular Mechanics 30.9.2009. Viitattu 13.5.2015.
4. ↑  Kvartsikomposiitti (Arkistoitu – Internet Archive), Diapol-kivitasot, Diapol Ltd. Viitattu 13.5.2015.
Jasper Johns vuonna 2011.
**Jasper Johns** (s. 15. toukokuuta 1930 Augusta, Georgia, Yhdysvallat) on yhdysvaltalainen kuvataiteilija. Johnsin taide liitetään abstraktiin ekspressionismiin, pop-taiteeseen ja neo-dadaismiin. Hänet tunnetaan varsinkin Yhdysvaltain lippua esittävistä teoksistaan, mutta myös arkielämän merkit kuten numerot ja kirjaimet olivat niissä usein mukana.

Johns opiskeli Etelä-Carolinan yliopistossa Columbiassa vuosina 1947–1948. Muutettuaan New Yorkiin hän tutustui Robert Rauschenbergiin vuonna 1952. Yhdessä he kehittivät 1950-luvun puolivälissä pop-taidetta.

Johnsin tunnetuimmat työt ovat 1950-luvulta. Vuonna 1958 hän piti New Yorkissa näyttelyn, joka koostui kollaaseista ja rakennelmista, joiden aineksina oli enimmäkseen Yhdysvaltain lippuja. Ne oli maalattu vahatekniikalla erilaisina muunnelmina. Muita Johnsin paljon käyttämiä aiheita ovat maalitaulut, numerot ja kirjaimet.

Rauschenbergin kanssa he loivat Dadan ja Marcel Duchampin readymade-taiteen hengessä teoksia, joissa käytettiin arkisia esineitä ja mitä moninaisimpia materiaaleja. 1970-luvulla hän pyrki entistä persoonallisempiin töihin, mutta korosti silloinkin ajatusta siitä että ei tiedä mitään taiteesta.

Johns pyrki poistamaan rajan maalauksen ja veistotaiteen väliltä tekemällä maalauksista osittain kolmiulotteisia. Toisaalta hän pyrki häivyttämään rajaa taiteen ja arkiesineiden väliltä. Värien avulla Johns toi esille visuaalisen ja verbaalisen kokemuksen eroa esimerkiksi kirjoittamalla harmaaksi maalattujen esineiden värit niiden pintaan teksteinä.

Lähteet
-------

1. 1 2 3  Seppo Zetterberg (toim. suomalainen laitos): *Muutosten vuosisata 6*, s. 266. Alkuteos: Power, Wealth & Powerty, The Family, Science, The Arts, Passing Parade. WSOY, 1995. ISBN 951-0-18423-3.
2. 1 2  *Otavan suuri ensyklopedia. Täydennysosa 1*, s. 9695, art. Johns, Jasper. Helsinki: Otava, 1986. ISBN 951-1-05124-5.

Aiheesta muualla
----------------

* The Museum of Modern Art, New York
* Timeline of Art History | The Metropolitan Museum of Art
* Jasper Johns Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Kroatia
* Alankomaat
* Puola
* Vatikaani
	+ 2

 |
|  |
| Tieteilijät | 
* CiNii

 |
|  |
| Taiteenala | 
* Auckland
* South Australia
* KulturNav
* MusicBrainz
* Museum of Modern Art
* National Gallery of Canada
* Victoria
* RKD Artists
* Te Papa (New Zealand)
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |
John William Waterhouse: *Hypnos ja Thanatos.*
**Hypnos** (m.kreik. Ὕπνος) oli kreikkalaisessa mytologiassa unen henkilöitymä, jonka roomalainen vastine oli **Somnus**. Hän oli Nyksin, yön, ja Ereboksen, pimeyden, poika, sekä Thanatoksen, kuoleman, kaksoisveli. Hänet kuvataan antiikin taiteessa joko alastomaksi nuorukaiseksi, jolla on siivet ohimoilla tai parrakkaaksi mieheksi, jolla on siivet hartioissa.

Joidenkin lähteiden mukaan unien henkilöitymät, tuhatlukuiset oneirokset, olisivat Hypnoksen jälkeläisiä. mutta heidän kerrotaan vanhemmissa lähteissä polveutuvan suoraan Nyksistä. Heistä mainitaan nimeltä Morfeus, joka ilmoitti unissa ennustuksia, sekä Fobetor että Fantasos, jotka olivat valheellisten näkyjen ja haaveiden lähteitä.

Hypnos esiintyy myös tarinassa Endymionista, jonka Zeus oli tuominnut ikuiseen uneen tämän rakastuttua Heraan. Useammin hänen mainitaan saaneen toivoa Zeukselta mitä tahansa Selenen rakastuttua tähän, ja Endymion oli itse valinnut ikuisen unen pysyen nuorena.

Endymionin kohtalosta on olemassa myös täysin erilainen versio, jossa Hypnos itse rakastuu nuorukaiseen antaen tämän nukkua ikuisesti silmät auki voidakseen nauttia tämän kauneudesta jatkuvasti.

Lähteet
-------

1. 1 2  Hesiodos: *Jumalten synty, 211–225* (engl. käännös)
2. ↑  Ryan Tuccinardi: Hypnos *Encyclopedia Mythica from Encyclopedia Mythica Online*.  Arkistoitu 12.4.2016. Viitattu 10.4.2016. (englanniksi)
3. 1 2  Ovidius: *Muodonmuutoksia xi, 573–679* (engl. käännös)
4. ↑  Hesiodos frag. kommentti Apollonios Rhodios *Argonautika, iv. 57* (engl. käännös)
5. ↑  Apollodoros: *Kirjasto 1.7.5* (engl. käännös)

Kuvagalleria
------------

CommonsCommons
Wikimedia Commonsissa on kuvia tai muita tiedostoja aiheesta **Hypnos**.
* Hypnosta esittävä pienoispatsas. Roomalainen kopio alkuperäisestä kreikkalaisesta patsaasta. 300-400-luku. Firenzen Museo archeologico nazionale. Hypnosta esittävä pienoispatsas. Roomalainen kopio alkuperäisestä kreikkalaisesta patsaasta. 300-400-luku. Firenzen Museo archeologico nazionale.
* Hypnosta esittävä patsas. Prado-museo.Hypnosta esittävä patsas. Prado-museo.
* Hypnosta esittävä patsas. British Museum.Hypnosta esittävä patsas. British Museum.
* Hypnos ja Thanatos kantavat Sarpedonin ruumista Hermeksen katsoessa. Euphronioksen viinin ja veden sekoitusmalja noin vuodelta 515 eaa.Hypnos ja Thanatos kantavat Sarpedonin ruumista Hermeksen katsoessa. Euphronioksen viinin ja veden sekoitusmalja noin vuodelta 515 eaa.
Muhsin al-Fadhli
**Muhsin al-Fadhli** (24. huhtikuuta 1981 Kuwait – 8. heinäkuuta 2015 Syyria) oli kuwaitilainen jihadisti.

Al-Fadhli oli jo vuonna 2001 edennyt Al-Qaidan sisäisessä hierarkiassa niin korkealle, että sai etukäteen tiedon syyskuun 11. päivän terroriteoista. Hän oli Osama bin Ladenin luottomies. Hän rahoitti Al-Qaidan toimintaa Iranissa ja oli Yhdysvaltain ulkoministeriön vuonna 2012 laatiman raportin mukaan pääsuunnittelija vuoden 2002 iskussa ranskalaista öljytankkeri MV Limburgia vastaan Jemenin rannikon edustalla. Iskussa kuoli yksi henkilö. Al-Fadhli oli osallisena myös Yhdysvaltain merijalkaväen vastaisessa iskussa, joka samana vuonna tappoi yhden henkilön Failakan saarella Kuwaitissa. Vuonna 2013 al-Fadhli siirtyi Syyriaan. Hänen raportoitiin valvoneen kokeneiden toimijoiden siirtoa Pakistanista Syyriaan sekä lisäksi järjestäneen ja ylläpitäneen reittejä värvättyjen siirtymiseksi Turkin kautta Syyriaan.

Al-Fadhli oli Kuwaitin etsintäkuuluttama, ja vuonna 2002 Euroopan unioni kohdisti häneen rajoituksia. Yhdysvaltain valtiovarainministeriö lisäsi hänet globaalien terroristien listaukseensa 15. helmikuuta 2005. Kaksi päivää myöhemmin YK kirjasi hänet Al-Qaidaan kytkeytyväksi henkilöksi. Israel oli jo 6. lokakuuta 2001 nimennyt hänet kiinnostavaksi henkilöksi terrorismin rahoittamisen kiellon nojalla. 18. kesäkuuta 2005 Saudi-Arabian hallitus määritteli al-Fadhlin terroristiepäillyksi.

Al-Fadhli identifioitiin Khorasan-ryhmän johtajaksi. Ryhmittymän juuret olivat Al-Qaidassa, ja sen toimijat olivat Pakistanista Syyriaan iskuja länsimaita vastaan suunnittelemaan lähetettyjä henkilöitä, joiden tehtävänä oli myös länsimaalaisten värvääminen.

Kuolema
-------

BBC:n mukaan al-Fadhli yritettiin surmata jo syyskuussa 2014. Hänen raportoitiinkin virheellisesti saaneen surmansa tuona vuonna.

8. heinäkuuta 2015 al-Fadhli teki matkaa lähellä Sarmadaa luoteisessa Syyriassa lähellä Turkin rajaa, kun hän kuoli Yhdysvaltain miehittämättömän ilma-aluksen osuessa hänen ajoneuvoonsa.

Lähteet
-------

1. 1 2  KOMISSION ASETUS (EY) N:o 803/2008 Access to European Union law
2. 1 2 3 4 5  Senior al-Qaida figure, Muhsin al-Fadhli, killed in US air strike in Syria, officials say The Guardian
3. 1 2 3 4 5 6  Leader of al-Qaeda Offshoot Khorasan Killed in U.S. Air Strike in Syria Time
4. 1 2  Muhsin al-Fadhli Counter Extremism Project



-
Polystyreenin polymerointi
**Polymeroinnissa** raaka-aineen pienet molekyylit (monomeerit) yhdistyvät katalyyttien vaikutuksesta isoiksi polymeerimolekyyleiksi. Muoveilla on korkea polymeraatioaste, eli niiden jokainen molekyyli (polymeeriketju) on muodostunut 1 000–100 000 pienestä molekyylistä (monomeerista). 

Tyypillisiä polymerointireaktioita ovat alkeenien additiopolymerointi ja polykondensaatio, jossa dioli tai diamiini reagoi dikarboksyylihapon (tai esterin) kanssa, jolloin muodostuu esteri- tai amidisidoksia sisältävä kondensaatiopolymeeri. 

Additiopolymeerien lähtöaineet ovat alkeeneja. Kun alkeenimonomeerit liittyvät yhteen niiden kaksoissidokset aukeavat. Käynnistyäkseen reaktio tarvitsee aloitekatalyytin sekä yleensä vielä toisen katalyytin nopeuttamaan reaktiota. Polymerointireaktion aloitekatalyyttinä (initiaattorina) voi toimia esim. bentsoyyliperoksidi, joka hajoaa bentsoyylioksiradikaaleiksi. Bentsoyylioksiradikaali reagoi ensin alkeenin kanssa ja reaktio jatkuu ketjureaktiona, jossa syntyy pitkiä hiiliketjuradikaaleja. Päätereaktiossa hiiliketjuradikaalit yhtyvät polymeeriketjuksi. Additiopolymeerit ovat yleensä kestomuoveja. Eräs esimerkki polyadditiosta on polyeteenin valmistus eteenistä. 

Polykondensaatiossa (askelpolymeroinnissa) kondensaatiopolymeerit syntyvät useita funktionaalisia ryhmiä, yleensä hydroksyyli-, amino- ja karboksyyliryhmiä sisältävien molekyylien liittyessä yhteen kondensaatioreaktiolla. Tällaisia yhdisteitä ovat esimerkiksi diolit (sisältävät kaksi hydroksyyliryhmää), diamiinit (sisältävät kaksi aminoryhmää) ja dikarboksyylihapot (sisältävät kaksi karboksyyliryhmää). Kondensaatiopolymeerejä ovat polyesterit, joita valmistetaan esteröimällä dihappoja diolien kanssa. Eräs tavallinen polyesteri on Dacron, jota valmistetaan dimetyylitereftalaatista ja etyleeniglykolista. Kondensaatiopolymeroinnilla valmistetaan myös polyamideja, joista tunnetuin on nailon.
*Tämä artikkeli käsittelee musiikkifestivaalia. Muita merkityksiä luetellaan täsmennyssivulla.*
Tomorrowlandin päälava 2010.
Tomorrowland 2008.
**Tomorrowland** on Belgian Boomissa vuosittain järjestettävä elektronisen musiikin tapahtuma, joka on genressään yksi maailman suurimmista. Tapahtumalle ovat tyypillisiä sadunomaiset koristeet ja näyttävät erikoistehosteet. Tapahtumaa on järjestetty vuodesta 2005 lähtien.

Vuonna 2012 tapahtumassa esiintyivät muun muassa Afrojack, Above & Beyond, Basto, Carl Cox, Ferry Corsten, Sander van Doorn, Swedish House Mafia, Avicii, Fatboy Slim, Laidback Luke, David Guetta, Steve Aoki ja Skrillex.

Lähteet
-------

1. ↑  Tomorrowland lineup friday  7.6.2012. tomorrowland.be.  Arkistoitu 16.8.2012. Viitattu 1.8.2012.
2. ↑  Tomorrowland lineup saturday  7.6.2012. tomorrowland.be. Viitattu 1.8.2012.
3. ↑  Tomorrowland lineup sunday  7.6.2012. tomorrowland.be.  Arkistoitu 19.7.2012. Viitattu 1.8.2012.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tomorrowland**.
* Tapahtuman viralliset sivut
* Tomorrowland - Reddit
Venturo CF 45 poistuneena alkuperäiskäytöstään kuutostien varressa Luumäellä. .
**Oy Polykem Ab** oli vuonna 1954 perustettu muoviteollisuusyritys, joka valmisti muun muassa valokuvuiksi kutsuttuja kuplanmuotoisia kattoikkunoita sekä arkkitehti Matti Suurosen suunnittelemia muovirakennuksia, kuten Futuro, Venturo ja CF-100/200-huoltoasema. Polykem perusti vuonna 1957 tehtaan Hiekkaharjuun ja vuonna 1969 toisen tehtaan Ruotsinpyhtäälle. 

Polykem keskittyi erityisesti akryylimuovituotteisiin, mutta raaka-aineina käytettiin myös PVC-muovia, polyesteriä ja lujitemuovia.

Alkuvuosinaan Polykem valmisti akryylimuovista metallikehyksellä yhteen liitettyjä valomainoslaatikoita alihankintana Puistolassa sijainneelle Airamin tehtaalle. Teksti ja muut asiakasyritysten graafiset elementit lisättiin valomainoksiin joko silkkipainomenetelmällä tai liimaamalla valkoisen akryylin pintaan värillisestä akryylistä sahatut kuviot. Polykemin valomainoksia käyttivät muun muassa liike- ja huoltoasemaketjut. 

Valomainosten markkinoiden alkaessa täyttyä Polykem panosti uuteen tuotteeseen, akryylimuoviseen valokupukattoikkunaan. Polykemin valokupuikkunat eli kattokuvut saivat suurta suosiota 1960-luvun alun tasakattoisissa liike- ja toimistorakennuksissa. 

Vuosina 1968–1978 Polykem valmisti arkkitehti Matti Suurosen suunnittelemaa Futuro-taloa sekä modulaarisia Venturo- ja Casa Finlandia -muovirakennuksia aluksi Hiekkaharjussa ja sitten Ruotsinpyhtään Kuninkaankylässä. 

Vuonna 1969 Polykemin palveluksessa oli 79 työntekijää ja 17 toimihenkilöä. Toiminnan laajentuminen aiheutti yhtiölle taloudellisia vaikeuksia. minkä seurauksena tuotevalikoimaa haluttiin karsia ja keskittyä muovirakennusten tuotantoon. Vuonna 1972 Polykem Oy:n Hiekkaharjun tehdas myytiin Lohjan Kalkkitehtaan Uniplast Oy:lle, joka lopetti tehtaan vuonna 1975 ja siirsi koko tuotannon Lohjalle. Vuoden 1973 öljykriisi kolminkertaisti muovin hinnan, joten taloudelliset vaikeudet jatkuivat myös Ruotsinpyhtäällä. Vuonna 1978 Polykem Oy myytiin Exel Oy:lle, joka jatkoi yhtiön tuotantoa (joskaan ei Matti Suurosen suunnittelemien muovirakennusten tuotantoa) Mäntyharjulla ja Tuupovaarassa. Vuonna 1992 Polykem haettiin konkurssiin.

Lähteet
-------

Anu Mönkkönen & Kirsti Pietilä: "Oy Polykem Ab - Muovia Hiekkaharjusta", teoksessa Hako, Jukka et al. (toim.) *Helsingin Pitäjä 2013 Helsingin,* s. 95-113, Vantaa-Seura-Vandasällskapet 2013, ISBN 978-952-67848-0-9.

Aiheesta muualla
----------------

* *Futuro ja Venturo – asumisutopioita*, teoksessa Nyman, Hannele & Poutasuo, Tuula: *Muovikirja, Arkitavaraa ja designesineitä*, s. 144–145. WSOY, 2004. ISBN 951-0-29132-3.
**Totuuden rakastaminen: Tieteenfilosofisia esseitä** on vuonna 2003 ilmestynyt Ilkka Niiniluodon kirjoituskokoelma, jonka tekstit käsittelevät yleistajuisesti tieteen luonnetta ja asemaa. Kirjan johtoajatuksena on kriittisen tieteellisen realismin puolustaminen. Niiniluoto arvostelee erilaisia relativistisia, konstruktivistisia ja postmodernistisia "tieteenvastaisia" käsityksiä.

Niiniluodon mukaan kokoelman tekstit täydentävät näkemyksiä, joita tekijä on aiemmin kehitellyt teoksissa *Johdatus tieteenfilosofiaan: Käsitteen- ja teorianmuodostus* (1980), *Tieteellinen päättely ja selittäminen* (1983), *Tiede, filosofia ja maailmankatsomus* (1984) sekä *Maailma, minä ja kulttuuri* (1990). Hän on kiteyttänyt kokoelmaan koottujen esseiden heijastamaa kokonaiskäsitystä tieteestä myös englanninkielisessä teoksessaan *Critical scientific realism* (Oxford University Press, 1999).

Vastaanotto
-----------

Jyrki Alenius kirjoitti *Helsingin Sanomien* arvostelussaan, että vaikka teos on ehdottomasti luettavaa ja taattua tekijänsä tuotantoa, on paikallaan varoituksen sana: "Niiniluodon argumentaatio on terävyydessäänkin sen verran rauhallista ja kiihkotonta, että hitaampi saattaa helposti erehtyä pitämään johtopäätöksiä selviöinä, jotka eivät voisikaan olla toisin." Niiniluodon ajattelun heikoksi kohdaksi hän esittää Karl Popperin kolmen maailman teorian.

Lähteet
-------

1. ↑  Raatikainen, Panu: Kansantajuisia tieteenfilosofisia puheenvuoroja (PDF) *Tieteessä tapahtuu*.  1–8/2003.  Arkistoitu 5.3.2016. Viitattu 21.5.2009.
2. ↑  Esipuhe.
3. ↑  Alenius, Jyrki: Helsingin yliopiston uusi rehtori pohtii esseissään totuutta *Helsingin Sanomat*.  31.5.2003.  Arkistoitu 4.8.2015. Viitattu 21.5.2009.
**Totuuden kosto** on Mainos-TV:n televisiokomedia vuodelta 1965. Se on Kyllikki Villan suomennos ja Ritva Laaton ohjaus Karen Blixenin näytelmästä *Sandhedens hævn*. Näytelmä ensiesitettiin MTV:n Aitiopaikka-ohjelmapaikalla helmikuussa 1965 ja uusittiin huhtikuussa 1966 ja helmikuussa 1968.

Juoni
-----

Majatalossa jossakin päin Alankomaita marionettinäytelmän esittäjät pilailevat ilkikurisesti yleisöllään samalla kun näyttelevät tarinaansa. Yksi marionettihahmoista, metsän henki Amiane, lausuu taian, jonka mukaan kaikki majatalossa yön aikana lausutut valheet muuttuvat todeksi. Taian kohteeksi joutuvat majatalon isäntä Abraham, viinuri Mopsus, isännän tytär Sabine ja tähän ihastunut sanomalehtimies Jan Bravida. Näytelmää johdattaa eteenpäin trubaduuri Fortunio.

Rooleissa
---------

|  |  |  |
| --- | --- | --- |
|  Esko Mannermaa  | … |  Abraham
  |
|  Helen Elde  | … |  Sabine
  |
|  Helge Herala  | … |  Jan Bravida
  |
|  Pentti Irjala  | … |  Mopsus
  |
|  Ismo Kallio  | … |  Fortunio
  |
|  Marja Korhonen  | … |  Amiane  |

Lähteet
-------

1. ↑  *Totuuden kosto, Mainos-TV 21.35.* Katso 14/1966, viitattu 27.4.2014.
2. 1 2  *Totuuden kosto, Mainos-TV 21.30.* Katso 7/1968, viitattu 27.4.2014.
3. ↑  *Totuuden kosto* Elonetissä.
PCDF:n yleinen kemiallinen rakenne, missä 2 ≤ n+m ≤ 8
**Polyklooratut dibentsofuraanit** (PCDF) ovat dioksiinien kaltaisia kloorattuja yhdisteitä, jotka ovat hyvin kestäviä ympäristössä, eivät hajoa helposti elimistössä, ja erittyvät äärimmäisen hitaasti. Rasvaliukoisina ne kertyvät ravintoketjuissa, niin että ylemmällä ravintotasolla olevat eläimet kuten merikotkat ja hylkeet ovat kärsineet suurista pitoisuuksista. PCDF-yhdisteitä on yhteensä 135, ja eri kongeneereissa on 1–8 klooriatomia. Ne esiintyvät yhdessä dioksiinien kanssa ja niiden toksisuus on saman kaltainen.
Niitä muodostuu poltettaessa klooria sisältäviä yhdisteitä, kuten polyvinyylikloridimuovia tai PCB-yhdisteitä, alle 1 200 °C:n lämpötilassa. Niitä on myös PCB-yhdisteiden epäpuhtautena.

Katso myös
----------

* Dioksiinit

Lähteet
-------

1. 1 2  Dioksiinisynopsis (Arkistoitu – Internet Archive)
2. ↑  Proceedings of the Subregional Awareness Raising Workshop on Persistent Organic Pollutants (POPs), Bangkok, Thailand  November 25-28th, 1997. *United Nations Environment Programme*.  Arkistoitu 8.8.2007. Viitattu 11.12.2007.
3. ↑  Tuomisto J. 100 kysymystä ympäristöstä ja terveydestä: arsenikista öljyyn, s. 68. Kustannus Oy Duodecim, Helsinki 2005. ISBN 951-656-221-3. Verkossa englanniksi Where do the dioxins come from?
Neoptolemos uhraa Polyksenan isänsä haudalla.
**Polyksene** (m.kreik. Πολυξένη, *Polyksenē*, lat. *Polyxena*) oli kreikkalaisessa mytologiassa Priamoksen ja Hekaben kaunis tytär ja Troijan prinsessa. Hän ei esiinny Homeroksen *Iliaassa*, joskin hänellä on tärkeä osa jo *Kypria*-runoelmassa.

Oraakkelin ennustuksen mukaan Troija ei kukistuisi Troija sodassa kreikkalaisten hyökkäyksessä, jos Troilos, Polyksenen veli, saavuttaisi kahdenkymmenen vuoden iän. Näin jo sodan alkuvaiheessa Akhilleus väijytti Troiloksen, kun tämä oli sisarensa kanssa juottamassa hevosia lähteellä.

Polyksenan kuolemasta on toisistaan eroavia versioita. Perinteisemmän mukaan Akhilleuksen haamu ilmestyi Troijan kukistumisen jälkeen ja vaati Polyksenan uhraamista. Neoptolemos, Akhilleuksen poika, tekikin näin isänsä haudalla. Jossain lähteissä syyksi esitetään merenkäynnin rauhoittuminen, joka tapahtuisi ainoastaan uhrauksen jälkeen. Näissä tapahtumat yhdistetään Ifigeneiaan, joka samoin uhrattiin, jotta kreikkalaisten laivasto pääsi kymmenen vuotta aiemmin purjehtimaan Troijaan.

Toisen version mukaan Akhilleus rakastui Polykseneen palavasti tämän tavattuaan. Dares Fryygialainen kertoo, että Akhilleus lähetti palvelijansa kysymään Priamokselta mahdollisuutta saada tämä vaimokseen. Muutenkin hän taisteli innottomammin rakkautensa takia. Myöhemmin Hektorin ja Troiloksen saatua surmansa Akhilleuksen kädestä, Hekabe pyysi poikaansa Aleksanderia surmaamaan tämän. Aleksander lähettikin kutsun Akhilleukselle saapua temppeliin, jonne Akhilleus tuli rakkaudesta Polykseneen. Akhilleus sai surmansa väijytyksessä. Myöhemmin, Troijan kukistuttua, Neoptolemos, Akhilleuksen poika, surmasi Polyksenen isänsä haudalla kostoksi tämän osallisuudesta isänsä murhaan. Filostratos puolestaan kertoo Polyksenen heittäytyneen itse miekkaan Akhilleuksen haudalla rakkaudesta häneen.

Lähteet
-------

1. ↑  Euripides, *Hekabe* 35 (engl. käännös)
2. ↑  Quintus Smyrnaeus, *Troijan tuho* xiv.193–265 (engl. käännös)
3. ↑  Seneca, *Troades* ('Troijan naiset') (engl. käännös)
4. ↑  Dares Fryygialainen, *Troijan tuho* 27–43 (engl. käännös)
5. ↑  Filostratos, *Apollonios Tyanalaisen elämä* iv.16 (engl. käännös (Arkistoitu – Internet Archive))

Aiheesta muualla
----------------

* Kuvia tai muita tiedostoja aiheesta **Polyksene** Wikimedia Commonsissa
**Issie** eli **Isshii** on japanilainen järvihirviö, jonka väitetään elävän Kyūshūn saarella sijaitsevassa Ikedajärvessä, Kagoshiman kaupungista etelään. Olennosta on tehty useita silminnäkijähavaintoja, joissa sitä kuvaillaan yleensä suurikokoiseksi ja tummaksi. Sillä kerrotaan olevat evät ja selässä kyttyröitä. 

Kyseisessä järvessä ei elä suuria kaloja, vain pikkukaloja ja enintään 1,8-metrisiksi kasvavia ankeriaita. Ankeriaat elävät vesistöjen pohjalla, kun taas Issien on usein nähty nousevan järven pintaan, joten ne eivät selitä väitettyjä havaintoja.

Useimmat väitetyt silminnäkijähavainnot on tehty järven lounaisosissa. Vaikka Ikedajärvi on pinta-alaltaan vain 11 neliökilometriä, se on jopa 230 metriä syvä, mikä vaikeuttaa olennon etsimistä. 

Olento on tunnettu paikallisissa taruissa jo vuosisatoja. Yhden tarinan mukaan Issie oli alun perin valkoinen hevostamma, joka eli Ikedajärven rannalla varsansa kanssa. Sitten muuan samurai sieppasi varsan, eikä tamma etsinnästä huolimatta enää löytänyt sitä. Epätoivoinen hevonen meni lopulta etsimään varsaa järvestä, ja muuttui siellä matelijamaiseksi hirviöksi, joka vieläkin välillä nousee vedenpintaan poikastaan etsiessään. Nykyisin alueen matkailu hyödyntää tarinaa järvihirviöstä, ja Issielle on jopa pystytetty patsas.

Lähteet
-------

* Unknownexplorers.com: Issie (englanniksi)
* Cryptomundo.com: Issie - A Japanese Lake Monster (englanniksi)
* Syfy.com: Lake Ikeda, Japan: Issie[vanhentunut linkki] (englanniksi)

### Viitteet

1. 1 2 3 4 5  Kaaro, Jani: *Kaiken oudon ensyklopedia*, s. 195. Helsinki: BTJ Finland, 2009. ISBN 978-951-692-731-5.
**Robin Behn** (s. 1958) on yhdysvaltalainen runoilija.

Behn varttui Barringtonissa Illinoisissa. Hän opiskeli luovaa kirjoittamista ja englannin kieltä. Hän sai kandidaatin arvon Oberlin Collegesta vuonna 1979 ja maisterin arvot Missourin yliopistosta 1982 sekä Iowan yliopistosta 1984. Behn sai Association of Writers & Writing Programsin palkinnon kokoelmastaan *Paper Bird* (1988) ja Runouden Brittingham-palkinnon kokoelmastaan *Horizon Note* (2001). Hänelle on myönnetty myös muun muassa Guggenheim-stipendi ja National Endowment for the Arts. Behn on runojen lisäksi julkaissut artikkeleita ja esseitä. Hänen kirjoituksiaan on julkaistu lukuisissa lehdissä, kuten *Margiessa* (*The American Journal of Poetry*).

Behn on tehnyt poikkitaiteellista yhteistyötä kuvataiteilija Mirjana Ugrinovin kanssa. Hän on myös soittanut huilua ja tinapilliä Waxwing Bandissa. Hän laati libreton Amir Zaherin oopperaan *Freedom and Fire: a Civil War Story*. Myös Tom Cipullo on säveltänyt musiikkia Behnin runouteen. Behn on toiminut professorina Alabaman yliopistossa.

Teoksia
-------

### Runokokoelmia

* *Paper Bird* (1988)
* *The Red Hour* (1993)
* *Horizon Note* (2001)
* *Naked Writing* (2008)
* *The Yellow House* (2012)
* *Quarry Cross* (2018)

### Toimitettuja teoksia

* *The Practice of Poetry: Writing Exercises from Poets Who Teach* (Chase Twichellin kanssa, 1992)
* *Once Upon a Time in the Twenty-first Century: Unexpected Exercises in Creative Writing* (2018)

Lähteet
-------

1. 1 2  Robin Behn Poetry Foundation
2. 1 2 3  Robin Behn The University of Alabama
3. ↑  Robin Behn Song of America


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat

 |
|  |
| Tieteilijät | 
* CiNii

 |
|  |
| Muut | 
* SNAC

 |

 |
**Polymja** (valkoven. Полымя, "Liekki") on valkovenäläinen kirjallis-taiteellinen ja yhteiskuntapoliittinen aikakauslehti. Se ilmestyy Minskissä kerran kuussa valkovenäjän kielellä.

Vuonna 1922 perustettu lehti on Valko-Venäjän kirjailijaliiton äänenkannattaja. Vuosina 1932–1941 sen nimenä oli *Polymja revaljutsyi* ("Vallankumouksen liekki"). Toisen maailmansodan aikana lehti ei ilmestynyt. *Polymjan* päätoimittajina ovat työskennelleet muun muassa Platon Galavatš (1932–1933), Mih’as Lynkou (1933–1941), Pjatrus Brouka (1945–1948), Maksim Tank (1948–1967), Pavel Kavaljou (1967–1972), Kastus Kirejenka (1972–1986) ja Sjargei Zakonnikau (vuodesta 1986). Lehti julkaisee valkovenäläisten kirjailijoiden teoksia, käännettyä kaunokirjallisuutta sekä artikkeleita kirjallisuudesta, taiteesta, kulttuurista, historiasta taloudesta ja yhteiskunnasta. *Polymjalla* on ollut huomattava merkitys valkovenäläisen kirjallisuuden kehityksessä.

Lähteet
-------

1. 1 2  *Belaruskaja entsyklapedyja, tom 12*, s. 481. Minsk: Belaruskaja entsyklapedyja, 2001. ISBN 985-11-0198-2.

Aiheesta muualla
----------------

* Lehden sivusto
**Zenon Sidonlainen** (m.kreik. Ζήνων) (ensimmäinen vuosisata eaa.) oli antiikin kreikkalainen epikurolaiseen koulukuntaan kuulunut filosofi. Hän oli Ciceron aikalainen.

Zenon toimi epikurolaisen koulun johtajana. Diogenes Laertioksen mukaan hänen opettajansa oli Apollodoros Puutarhantyranni. Hänen opiskelutoverinsa tai oppilaansa oli Filodemos. Teoksessaan *De Natura Deorum* (1.34) Cicero sanoo, että Zenon oli ylenkatseellinen muita filosofeja kohtaan ja kutsui jopa Sokratesta "attikalaiseksi ilveilijäksi". Sekä Cicero että Diogenes Laertios kuitenkin suhtautuivat häneen kunnioituksella ja kuvaavat hänet täsmällisenä ja huoliteltuna ajattelijana.

Zenon katsoi, että onnellisuus ei seuraa pelkästään tämänhetkisestä nautinnosta ja vauraudesta, vaan myös perustellusta odotuksesta niiden jatkumisesta. Hänen ajatuksensa olivat stoalaisen Poseidonioksen erityisen tutkielman aiheena.

Antiikin filosofia – Epikurolainen koulukunta

|  |  |
| --- | --- |
| Kreikkalainen aika | Epikuros · Metrodoros · Polyainos · Leontion · Karneiskos · Hermarkhos · Idomeneus · Leonteus · Themista · Kolotes · Polystratos · Dionysios Lamptrailainen · Basileides · Diogenes Tarsoslainen · Demetrios Lakonialainen · Filodemos · Apollodoros · Zenon Sidonlainen |
| Roomalainen aika | Amafanius · Titus Albucius · Lucretius · Faidros · Patron · Siron · Diogenes Oinoandalainen · Catius |
Puolueen logo
**Respect – The Unity Coalition** oli tammikuussa 2004 perustettu Englannissa ja Walesissa toiminut vasemmistolainen puolue. Nimi "Respect" (suom. *kunnioitus*) on itse asiassa akronyymi sanoista Respect, Equality, Socialism, Peace, Environmentalism, Community ja Trade Unionism (kunnioitus, tasa-arvo, sosialismi, rauha, ympäristönsuojelu, yhteisö ja ammattiyhdistystoiminta). Puolueen johtajana oli 2005–2012 Salma Yaqoob.

Puolueen ainoa parlamenttiedustaja on ollut George Galloway, joka erotettiin työväenpuolueesta vuonna 2003 ja osallistui sen jälkeen Respectin perustamiseen. Puolue sai vuoden 2006 kunnallisvaaleissa 16 valtuutettua. 

Galloway ja Yaqoob tukijoineen, joihin kuuluivat lähes kaikki valtuutetut, järjestivät syksyllä 2007 puolueen puoluekokouksen aikaan oman Respect Renewal -kokouksensa. Gallowayn kannattajat osallistuivat omalla listallaan vuoden 2008 Lontoon vaaleihin. Lisäksi osa aktivisteista osallistui vaaleihin Left List -vaalilistallta, jota tuli myöhemmin Left Alternative -puolue.

Puolueen toiminta hiipui vuoden 2008 jälkeen ja se lakkautettiin 2016.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Yhdistynyt kuningaskunta Yhdistyneen kuningaskunnan puolueet |
| --- |
|  |
| Alahuone | 
* Konservatiivipuolue (352)
* Työväenpuolue (195)
* SNP (45)
* Liberaalidemokraatit (14)
* Demokraattinen unionistipuolue (8)
* Sinn Féin (7)
* Plaid Cymru (3)
* SDLP (2)
* Alba Party (2)
* Alliance Party (1)
* Vihreä puolue (1)
* Reclaim (1)

 |
|  |
| Ylähuone | 
* Konservatiivipuolue (259)
* Työväenpuolue (175)
* Liberaalidemokraatit (86)
* Demokraattinen unionistipuolue (5)
* Ulsterin unionistipuolue (2)
* Vihreä puolue (2)
* Plaid Cymru (1)

 |
|  |
| Skotlanti | 
* SNP (64)
* Konservatiivipuolue (31)
* Työväenpuolue (22)
* Vihreät (8)
* Liberaalidemokraatit (4)

 |
|  |
| Pohjois-Irlanti | 
* Demokraattinen unionistipuolue (27)
* Sinn Féin (26)
* SDLP (12)
* Ulsterin unionistipuolue (10)
* Alliance Party (7)
* Vihreä puolue (2)
* Traditional Unionist Voice (1)
* People Before Profit (1)

 |
|  |
| Wales | 
* Työväenpuolue (30)
* Konservatiivipuolue (16)
* Plaid Cymru (13)
* Liberaalidemokraatit (1)

 |
|  |
| Parlamenttien ulkopuolella | 
* Brexit Party
* Britain First
* Britannian kansallispuolue
* British National Front
* Mebyon Kernow
* Official Monster Raving Loony Party
* Yhdistyneen kuningaskunnan itsenäisyyspuolue
* Yorkshire Party

 |

 |